Sy rus vir jou gemoed | Netwerk24
Deur Stephan Joubert 02 Mei 2019 00:00
Onlangs is die woord "pyt" aangewys as die inwoners van Denemarke se gunstelingterm. Hulle gebruik dit wanneer hulle in situasies beland waaroor hulle nie beheer het nie. Dan blameer hulle nie alles en almal nie, want hulle weet die lewe het onbeplande knikke. 'n Mens daag op by die bank of poskantoor en die ry is lewenslank. Dan sê jy maar "pyt". Of die snelweg staan stil en jy is laat vir werk. Dan is dit "pyt"-tyd. "Pyt" is om saam met Frank Sinatra te sing: "That's life." In Afrikaans sou ons sê: "Dis hoe dit is." "Dis die lewe."
Natuurlik moet jou geloof jou ook meer sorgvry laat leef. Jou geloof moet al daardie verwyte uit jou hart verwyder. Jesus het dit ernstig bedoel toe Hy in Matteus 11 gesê het sy las is lig en sy juk is sag. Hy gee regtig rus vir jou gemoed. Laat asseblief vandag toe dat jou geloof jou hart tot bedaring bring en jou lewenstyl rustiger maak. Leef "pyt" uit.